Portugalilaiset kauppiaat saapuivat Macaoon ensimmäisen kerran 1500-luvulla. Portugali vuokrasi Macaon Kiinalta kauppasatamaksi vuonna 1557. Portugalilaiset hallitsivat Kiinalle kuuluvaa kaupunkia vuoteen 1887, jolloin Macaosta tuli Portugalin siirtomaa. Vuoden 1974 neilikkavallankumouksen jälkeen Portugali luopui lähes kaikista siirtomaistaan ja vuonna 1976 Macaosta tuli "kiinalainen territorio Portugalin hallinnon alaisuudessa". Macaon täysivaltaisuus annettiin takaisin Kiinalle 20. joulukuuta 1999.